Britta Schall Holberg (V), 2007-04-26:
Da Venstres ordfører ikke kan være tilstede, har jeg lovet at tale på Venstres vegne om dette forslag, hvor Socialdemokraterne vil give alle asylansøgere mulighed for lønnet arbejde under deres ophold i Danmark fra dag et.
Det gælder alle asylansøgere, altså også dem, der har fået afvist deres ansøgning om opholdstilladelse og kun afventer deres hjemsendelse.
Danmark er jo et retssamfund, hvor vi selvfølgelig respekterer de afgørelser, som myndighederne træffer, og er man som asylansøger blevet nægtet ophold i Danmark, siger lovgivningen, at man skal rejse hjem, når situationen i hjemlandet tillader det.
Indtil det kan lade sig gøre, skal man bo i et såkaldt hjemsendelsescenter, der er specielt indrettet med henblik på at forberede og klæde den enkelte ordentligt på til hjemrejsen.
Jeg mener, at Socialdemokraternes forslag lægger op til et brud med disse sunde og grundlæggende principper i flygtningepolitikken.
Forslaget ville give rigtig mange afviste asylansøgere falske forventninger om en midlertidig eller permanent opholdstilladelse i Danmark, hvis de får lov til at arbejde og bosætte sig uden for centrene.
Den form for umenneskelig behandling synes jeg ikke vi kan være bekendt.
Jeg synes også, at det er at stikke folk blår i øjnene.
Det er i sandhed svært at vide, hvor Socialdemokraterne står.
Den ene dag bakker Socialdemokraterne fuldt og fast op om regeringens udlændingepolitik, og dagen efter svinger pendulet igen, og så er holdningen pludselig blevet en helt anden.
Den ene dag vil S stramme, og den næste dag vil S slække.
Med dette beslutningsforslag vil Socialdemokraterne fuldstændig udhule og underminere de eksisterende jobkort- og greencardordninger, to ordninger, der er sunde, og hvor vi tiltrækker arbejdsivrige mennesker, der er villige til at bidrage positivt til samfundet.
For mig er det et mysterium, hvorfor Socialdemokraterne fremsætter det her forslag, for Socialdemokraterne er jo mig bekendt varme fortalere for de to førnævnte ordninger.
Men det betyder måske ikke noget.
Normalt er Socialdemokraterne jo hunderædde for at få udenlandsk arbejdskraft ind i landet, tag bare østaftalen f.eks., men nu vender man så på en tallerken og vil give fri adgang til Danmark og de goder, som følger med den danske velfærdsstat.
Det vil jo naturligvis føre til, at vi vil få en vældig flygtningestrøm af hidtil uset størrelse.
Venstre er meget tilfreds med de nuværende muligheder for at få opholds- og arbejdstilladelse i Danmark.
En asylansøgning skal ikke være en gratis billet ind på det danske arbejdsmarked.
Men selvfølgelig skal asylansøgerne have gode og anstændige forhold under deres ophold her.
I øjeblikket findes der en gruppe på ca. 600 afviste irakere i Danmark, der blot afventer hjemsendelse til Irak.
Vi mener i Venstre, at vi skal fokusere på at give irakerne nogle kvalifikationer, som er efterspurgte i deres hjemland.
Via et tæt samarbejde med de irakiske myndigheder skal vi finde ud af at indkredse, hvad der er behov for i de forskellige regioner og dele af landet.
Og når det er fastlagt, skal vi give disse mennesker mulighed for at deltage i opkvalificerende aktiviteter under deres ophold i Danmark, alt sammen ting, der giver kvalifikationer, som kan bruges og er direkte relaterede til deres hjemsendelse.
Der er to klare fordele ved en sådan ordning.
Først og fremmest får irakerne i højere grad noget meningsfyldt at tage sig til i hverdagen, og dernæst er de langt bedre klædt på til det øjeblik, de vender tilbage til Irak.
De afviste asylansøgere skal ikke forberedes til et liv i Danmark, men til et liv i Irak.
En forudsætning for at deltage i et opkvalificeringsforløb er, at man underskriver en kontrakt, hvori man forpligter sig til at vende frivilligt hjem, når der atter er ro i ens hjemområde.
Venstre kan som sagt ikke bakke op om Socialdemokraternes beslutningsforslag.
Vi mener ikke, at man skal have fri adgang til det danske arbejdsmarked fra dag et, hvis man har søgt om asyl.
Med dette forslag står det klart for enhver, at Socialdemokraterne ikke ønsker en fast og fair udlændingepolitik.
Og det er vel i virkeligheden også det, vi har været inde på i hele dagens debat i dag.